Bettie Page vokste opp i fattige kår som den eldste i en søskenflokk på seks. Foreldrene var Walter Roy Page (1896–1964) og Edna Mae Pirtles (1901–1986). I barndommen hennes reiste familien mye rundt i USA på leting etter arbeid og økonomisk stabilitet. Bettie, som ble seksuelt misbrukt av sin egen far, måtte tidlig ta seg av sine yngre søsken. Foreldrene ble skilt da Bettie var ti år gammel. Selv om moren arbeidet dobbelt som frisør på dagtid og medhjelper i et vaskeri på kveldstid, klarte hun ikke å få endene til å møtes. Hun så seg nødt til å plassere Bettie og hennes to søstre på et protestantisk barnehjem, hvor de var i ett år.